Source: http://ispigl.eu/denik/?q=node/18749
Timestamp: 2020-02-20 11:48:34+00:00

Document:
Prezidentka vyzvala na zmenu, potrebné konkrétne kroky | iSPIGL
Prezidentka vyzvala na zmenu, potrebné konkrétne kroky
Vložil/a autor, St, 01/01/2020 - 19:48
Prezidentka SR Zuzana Čaputová v novoročnom príhovore vyzvala na zmenu, v roku 2020 treba podľa nej robiť konkrétne kroky. Zdôraznila potrebu dotiahnuť zmeny v zdravotníctve, nutnosť postarať sa o seniorov aj potrebu rozumných investícií v školstve. Odstrániť podľa nej treba nedostatky právneho štátu. Vyzdvihla potrebu dôvery a solidarity, kritizovala hrubosť a manipuláciu vo verejnej debate. Občanov vyzvala, aby prišli voliť vo februárových parlamentných voľbách.
Slovensko má za sebou dôležitý rok odhaľovania reality, ktorá chvíľami vyrážala dych. V novoročnom prejave to uviedla prezidentka Zuzana Čaputová. Za najväčší dlh Novembra ‘89 považuje zabezpečenie poriadku a férovosti v reálnom živote. Napriek tomu vyzvala Slovákov, aby neprestali dôverovať inštitúciám. Rok 2020 bude podľa prezidentky rokom príležitostí, najmä v kontexte nadchádzajúcich parlamentných volieb.
„Z rôznych zverejňovaných zvukových aj obrazových záznamov sme sa dozvedeli, že mnohí z tých, ktorí mali slúžiť spravodlivosti a verejnému záujmu, stáli na opačnej strane. Pre nikoho nie je príjemné vidieť, ako podozrivý z najťažších zločinov uráža, ponižuje a korumpuje bývalého generálneho prokurátora, ktorý mu slúži,“ povedala vo svojom prejave prezidentka. Narážala pritom na zverejnenú komunikáciu z aplikácie Threema Mariana Kočnera, ktorý je obžalovaný v prípade objednávky vraždy novinára Jána Kuciaka. „Vymožiteľnosť práva, právna istota, rovnosť pred zákonom – namiesto korupcie, formalizmu a zneužívania spravodlivosti. Toto by mali byť jedny z najdôležitejších cieľov v najbližších rokoch,“ zdôraznila Čaputová.
V úvode svojho prejavu tiež povedala, že so smútkom a rozčarovaním sleduje, ako naberá na sile hrubosť, vulgárnosť a manipulácia vo verejnej debate. „Ako si pomaly zvykáme na to, že osobný konflikt je legitímnou pracovnou metódou. Akoby jedinou cestou na presadenie svojich myšlienok bolo poníženie oponenta a vymedzenie sa na jeho úkor,“ povedala. Podľa Čaputovej sa slovom často narába účelovo a bez zodpovednosti. Myslí si, že spoločnosť je už unavená z konfliktov. Prezidentka považuje za dôležité tieto rozpory prekonávať. „My všetci spolu teraz tvoríme Slovensko. A každý, kto má skutočný záujem o to, aby sa našej republike darilo, musí vidieť v tom druhom aj brata, sestru, občana, človeka, s ktorým, i keď názorovo nesúhlasí, bude sa na tomto dôležitom zámere spolupodieľať,“ vysvetlila.
Hlava štátu vo svojom prejave tiež upozornila na násilie páchané na ženách, menšinách, ale aj na ľuďoch žijúcich v podmienkach, ktoré nevyzerajú ako v 21. storočí. Ako povedala, počas výkonu svojej funkcie sa stretla s ľuďmi, ktorí od malička žijú s pocitmi menejcennosti len pre príslušnosť k národnostnej menšine či farbe pokožky. Tiež s ľuďmi, pre ktorých je tečúca voda a istota bývania nedosiahnuteľným snom. „A s mnohými ďalšími, ktorí sú vylučovaní nie pre svoje skutky, ale pre atribúty, ktoré nevedia ovplyvniť, lebo im ich nadelil život sám,“ dodala. Čaputová ocenila statočnosť týchto ľudí. Povedala, že ich začlenenie do spoločnosti nebude Slovákov nič stáť, práve naopak, budú z neho profitovať.
Napriek svojej kritike prezidentka vyzvala Slovákov, aby neprestali dôverovať inštitúciám. „Napriek ťaživým zisteniam o zlyhaní jednotlivcov, nestraťme dôveru v políciu, prokuratúru, súdy, v naše nemocnice, hasičov, úradníkov. Mnohí z nich odviedli v minulom roku kus dobrej práce, viacerí sa zachovali statočne, iní až hrdinsky, keď napríklad zachraňovali ľudské životy,“ povedala. Podľa prezidentky by občania nemali strácať dôveru ani voči politikom. Všetci podľa nej nie sú nehodní a Slováci by sa nemali dať „otráviť rečami klamstiev a nenávisti“.
Čaputová pomenovala viacero cieľov, na ktoré je potrebné sa zamerať. Zníženie počtu odvrátiteľných úmrtí, vybudovanie systému dlhodobej starostlivosti pre seniorov, ochrana klímy, riešenie generačnej chudoby, nedostatok bývania pre mladých ľudí či ich odchádzanie do zahraničia. „Všetky tieto a ďalšie výzvy nemožno vyriešiť za jeden rok a mnohé ani za jedno volebné obdobie. Všetky však potrebujú, aby sme v roku 2020 urobili konkrétne a reálne kroky k zmene,“ dodala.
Zuzana Čaputová sa stala prezidentkou 15. júna 2019. Od nástupu do funkcie vymenovala šiestich sudcov Ústavného súdu SR, podala sťažnosť, na základe ktorej ústavný súd pozastavil platnosť novely zákona, ktorou sa zakazovalo zverejňovanie prieskumov 50 dní pred voľbami a vyzvala na odchod dnes už bývalého podpredsedu parlamentu Martina Glváča či niekdajšiu štátnu tajomníčku ministerstva spravodlivosti Moniku Jankovskú (obaja Smer)./agentury/
Pellegrini: Záujmy štátu musia stáť nad záujmami politických strán
Pellegrini vyzdvihol dobré zahraničné vzťahy Slovenska.
Základnú ľudskú slušnosť, viac pokoja ako nenávisti a súdržnosť. Aj to si želá pre Slovensko do roku 2020 premiér Peter Pellegrini (Smer-SD). Vo svojom novoročnom príhovore skonštatoval, že tieto hodnoty ako aj demokraciu a stabilitu treba udržiavať v nastávajúcom roku a aj po blížiacich sa parlamentných voľbách. Zdôraznil potrebu zodpovednej zmeny a dlhodobej vízie aj v súvislosti s novými výzvami.
Predseda vlády v súvislosti s blížiacimi sa voľbami zdôraznil, že záujmy štátu musia stáť nad záujmami politických strán a jednotlivcov. Podľa jeho slov musí aj situácia po voľbách smerovať k národnému zmiereniu a k tomu, aby bolo Slovensko naďalej slobodnou a demokratickou krajinou. Kritizoval „množstvo namyslených vyhlásení, kto s kým po voľbách určite nebude spolupracovať, a množstvo urážok voličov iných politických strán“. Zdôraznil, že to ho najviac mrzí, pretože práve ľudia dávajú politikom mandáty.
„Želajme si preto všetci v novom roku, aby sme si aj napriek vypätému predvolebnému času zachovali medzi sebou základnú ľudskú slušnosť, šírili viac pokoja ako nenávisti a udržali Slovensko demokratické a stabilné. Tieto hodnoty si musíme zachovať aj po parlamentných voľbách,“ dodal.
Spomenul kauzy
Poukázal tiež na viaceré kauzy minulého roka, ktoré znepokojovali spoločnosť a poukázal na prijaté opatrenia na očistenie justície, aby „sudcovia i prokurátori nielen konali nestranne a spravodlivo, ale tak aj neustále pôsobili v očiach ľudí a verejnosti“.
Pripomenul tiež významné výročia v slovenskej histórii v uplynulom roku, ako napríklad výročie SNP či 17. novembra. Dodal, že v tomto roku si svet pripomenie 75. výročie ukončenia druhej svetovej vojny. Zdôraznil, že na odkazy takýchto udalostí netreba zabúdať, aby sa hrôzy minulosti neopakovali, aktuality.sk
Koaličná strana Most-Híd aj opozičné SaS a OĽaNO ocenili prvý novoročný prejav prezidentky SR Zuzany Čaputovej. Podľa Mosta-Híd sa nevymykal z jej doterajších prejavov doma i v zahraničí. "Od chvíle, ako sa ujala svojho úradu, sme mohli byť svedkami toho, že prezidentka Čaputová hovorí jasne a adresne. Dokáže presne formulovať a podčiarknuť najpálčivejšie problémy krajiny," uviedol Most-Híd v reakcii.
Koaličná strana považuje za sympatické a tiež dôležité, že po piatich alebo až pätnástich rokoch má Slovensko hlavu štátu, ktorá sa neprihovára k jednej alebo k jej sympatickej skupine obyvateľov Slovenska. Podľa jej hodnotenia dokáže Čaputová vyvolať v každom zodpovednosť za budúcnosť Slovenska, ktorú tvorí a formuluje spoločne.
„Nesnaží sa o prehĺbenie napätia, nevyvoláva konflikt, neohovára, ale ponúka riešenie, respektíve nádej pre riešenie problémov, ktoré Slovensko v roku 2020 čakajú. Ponúka riešenie tým, že apeluje na nás všetkých, veď atmosféru v našej krajine vytvárame spoločne. Politici a voliči. A to aj tým, aký je náš vzťah k pravde a čestnosti,“ komentovala strana Bélu Bugára. Tiež dodala, že v prezidentkinom prejave opäť nechýbala podpora sebavedomia Slovenska a jeho občanov.
Opozičná strana SaS je rada, že prezidentka zvolila slovo „nádej“ ako to, ktoré sa tiahlo celým jej novoročným prejavom. „Nádej je totiž to, čo nesmieme strácať ani po tom, ako Slovensko viac ako desať rokov stagnuje kvôli korupčným vládam. Súhlasíme, že najväčšou výzvou v roku 2020 bude dostať čo najviac voličov k volebným urnám,“ komentovala strana Richarda Sulíka.
OĽaNO: Príhovor nemôže byť o milých slovách, pretože by nebol pravdivý
Podľa opozičného hnutia OĽaNO hlava štátu jasne pomenovala kľúčové problémy slovenskej spoločnosti. Rovnako ako SaS zdôraznilo hnutie Igora Matoviča myšlienku nádeje v ľuďoch. „Ako povedala, jej príhovor nemôže byť o milých slovách, pretože by nebol pravdivý, tak aj práca pre ľudí musí byť úprimná a pravdivá,“ uviedol poslanec za OĽaNO Eduard Heger.
Nezaradení poslanci združení v mimoparlamentnej Demokratickej strane tvrdia, že prvý novoročný prejav Zuzany Čaputovej je dôkazom, že občania na Slovensku si v prezidentských voľbách zvolili správneho človeka. Prezidentka Čaputová podľa ich názoru pravdivo pomenovala problémy, ktorým slovenská spoločnosť čelí.
Mimoparlamentná Dobrá voľba tvrdí, že s príhovorom prezidentky nemožno nesúhlasiť. „Súhlasíme, že podpora mladých, seniorov, najzraniteľnejších skupín a zdravotníctvo sú určite oblasti, v ktorých sa musíme zlepšiť. Veríme a pripájame sa k prianiu pani prezidentky, že práve rok 2020 bude rokom naplnených príležitostí pre každého z nás,“ komentovali zástupcovia strany Tomáša Druckera.
S prezidentkou sa zhoduje aj PS/Spolu
Podľa slov lídra mimoparlamentného Progresívneho Slovenska Michala Trubana prezidentka vo svojom príhovore pomenovala to, že dnešné Slovensko nie je férové. „S prezidentkou sa zhodujeme aj v tom, že sa to dá zmeniť a že Slovensko má nádej. Tiež vnímame výzvu pani prezidentky na ukončenie hádok a sporov, z ktorých sú už ľudia unavení. Našu energiu musíme venovať tomu, čo ľudí a Slovensko naozaj trápi,“ zhodnotil.
Predseda mimoparlamentnej strany Spolu-OD Miroslav Beblavý považuje Čaputovej slová za múdre. „Nezabúdajme na to, že máme dôvod byť hrdí. Slovensku sa v mnohých parametroch dobre darí, sme rešpektovaným a stabilným partnerom v zahraničí, naši ľudia dosahujú skvelé výsledky na svetovej úrovni,“ povedal.
Podľa politológov bol prejav nadstranícky
Prvý novoročný príhovor prezidentky bol nadstranícky a kritický voči aktuálnym problémom. Zhodnotili to politológovia Darina Malová a Erik Láštic z Katedry politológie Filozofickej fakulty Univerzity Komenského.
Malová prejav tiež považuje za „vyvážený“ a „veľmi osobný“. „Pre mňa v jej slovách rezonoval tón prejavu Václava Havla v roku 1990. Spojením – zvládneme to – dáva nielen nádej, ale snaží sa spájať rozdelenú spoločnosť. Je to už jej osobné logo, podčiarkujúce jej osobný príbeh a skúsenosť,“ komentovala. Aj keď prejav hlavy štátu bol podľa politologičky nadstranícky, nemyslí si, že sa stretne s pozitívnym hodnotením všade a u všetkých, najmä u politikov. „A to aj v súvislosti s tým, že apelovala na zavedenie reforiem, ktoré by posilnili zodpovednosť polície, prokuratúry a súdov,“ tvrdí politologička.
Láštic hovorí, že prejav bol síce kritický, ale nebol adresný voči nikomu. „Bol nadstranícky, neútočil voči konkrétnym stranám. Skôr ukazoval na témy, ktoré sú dôležité. Jediné vymedzenie prichádzalo v momentoch, keď prezidentka kritizovala jednotlivcov pôsobiacich v súdnictve, prokuratúre, v polícii alebo v politike. Z môjho pohľadu bol nekonfliktný,“ povedal.
Politológ videl v prejave hlavy štátu tri línie. „To, že ide o prvý takýto prejav, môže byť vnímané tak, že ide o jeden z tých najvážnejších. Tam má prezidentka možnosť, ako nastaviť spôsob, akým komunikuje. Mne sa zdá, že v tomto prezidentka Čaputová prísne strážila líniu, ktorú v zásade ukázala už počas volebnej kampane, ale aj počas jej doterajšieho pôsobenia v úrade. Pokúša sa zdôrazňovať to, s čím v zásade oslovila voličov v prezidentských voľbách, a to je nekonfliktnosť a vymedzovanie sa voči politikom a predsedom politických strán. Zvýrazňovanie termínov ako brat a sestra v konečnom dôsledku akoby ukazuje jej spôsob komunikácie a možno aj víziu toho, ako si predstavuje vedenie politík,“ komentoval.
Poukázal aj na to, čo v prejave nezaznelo.
„Napríklad ani raz nezaznelo slovo extrémizmus. Jej celý prejav bol akoby veľmi inkluzívny. Nevymedzuje sa voči nikomu, ale skôr sa snaží ukazovať rôzne skupiny ľudí na Slovensku, ktoré spolu nemusia súhlasiť, ktoré môžu rôzne vyzerať, ktoré sú z rôznych dôvodov spoločnosťou vymedzované, či už je to z dôvodov chudoby, farby pleti, inej sexuálnej orientácie,“ tvrdí.
Problém, ktorému bude Slovensko čeliť v nasledujúcich dekádach
Tretiu líniu, ktorú politológ vnímal, bolo prepojenie s témou blížiacich sa parlamentných volieb. Zaujímavé sa mu zdá, že Čaputová pomenovala problém, ktorému bude Slovensko zrejme čeliť v nasledujúcich dekádach, a to je zdravotníctvo a starnutie populácie spojené s dôstojnou starostlivosťou. „Prezidentka to otvára ako veľkú problémovú tému, ktorá sa často v rukách politikov mení na veľmi jednoduché frázy. Na to, že sa snažia rozdávať čo najviac peňazí bez toho, aby ukazovali, aké dopady bude mať takéto rozhadzovanie prostriedkami o desať až 20 rokov a čo to bude znamenať pre budúce generácie dôchodcov,“ zhodnotil.
Podľa Malovej sa Čaputová znovu prihlásila k trom základným hodnotám, ktoré obhajovala vo svojom programe, a o ktoré sa usiluje vo svojej činnosti. „Nimi sú spravodlivosť a férovosť, dôstojný život nielen pre seniorov, ale aj pre všetkých, ktorí žijú na okraji záujmu spoločnosti a napokon problém životného prostredia. Je dobré, že sa naďalej týchto cieľov drží,“ mieni. Politologička si tiež myslí, že podľa prezidentky problémy musí spoločnosť prekonávať spoločne, keďže verí v silu spolupatričnosti./agentury/
V januári sa začne súd s Kočnerom pre objednávku vraždy Jána Kuciaka. Mesiac nato sa budú konať parlamentné voľby.
Len čo sa po sviatku Troch kráľov skončí sviatočné obdobie, rozbehne sa nový rok v hektickom tempe. V polovici januára sa začne hlavné pojednávanie pre objednávku vraždy Jána Kuciaka, pri ktorej bola zastrelená aj jeho snúbenica Martina Kušnírová.
V atmosfére týchto udalostí prídu koncom februára voľby do Národnej rady. A dozvieme sa, ako dopadne obvinenie Roberta Fica z podpory extrémizmu, Andreja Kisku v kauze KTAG a Dobroslava Trnku vo veci zatajovania nahrávky Gorily.
Kočner pred súdom pre objednávku vraždy
Jeden z najdôležitejších procesov v našich moderných dejinách či proces desaťročia. Takéto prívlastky zrejme budú zaznievať počas pojednávaní s Marianom Kočnerom, Alenou Zsuzsovou, Miroslavom Marčekom a Tomášom Szabóom. Kočner je obžalovaný z objednávky vraždy nášho kolegu Jána Kuciaka, ktorého spolu s jeho snúbenicou Martinou Kušnírovou 21. februára 2018 zastrelili v ich spoločnom rodinnom dome vo Veľkej Mači. Zsuzsová spolu so Zoltánom Andruskóom podľa obžaloby figurovali ako sprostredkovatelia medzi Kočnerom a vykonávateľmi vraždy Marčekom a Szabóom.
Andruskó je vyčlenený na samostatné konanie, pretože ako jediný s políciou spolupracuje. Prokurátor v jeho prípade navrhol súdu uzavrieť dohodu o vine a treste. Viac ako ročné vyšetrovanie skončilo v októbri 2019 podaním návrhu na obžalobu, ktorú Špecializovaný trestný súd v Pezinku v polovici decembra prijal.
Hlavné pojednávanie sa začne 13. januára v budove Justičnej akadémie v Pezinku. Bude pokračovať 14., 15., 20., 21. a 22. januára a 3., 4. a 6. februára každý deň o 9:00.
Pokračuje očista justície
S vyšetrovaním Kočnera je priamo spojená aj ďalšia vysoko sledovaná udalosť, ktorú sa v roku 2019 nepodarilo uzavrieť: postihy pre sudcov, ktorí podľa aplikácie Threema boli v priamom kontakte s Kočnerom, poskytovali mu informácie, a dokonca mali rozhodovať v jeho prospech.
Bývalá štátna tajomníčka Smeru na ministerstve spravodlivosti a sudkyňa Monika Jankovská už čelí dvom návrhom na disciplinárne konanie. Jedno podal minister spravodlivosti Gábor Gál, ktorý navrhol disciplinárne potrestať aj sudkyňu Okresného súdu Bratislava I Zuzanu Maruniakovú pre rozhodovanie v prospech Kočnera v kauze zmeniek televízie Markíza.
Druhé na Jankovskú podala predsedníčka Súdnej rady Lenka Praženková. Oba návrhy prišli pre Jankovskej údajné klamstvá o jej kontaktoch s advokátom Radomírom Bžánom a Kočnerom. Hrozí jej strata sudcovského talára.
Jankovská a Maruniaková však nie sú jediné sudkyne, ktoré po zverejnení Kočnerovej komunikácie cez aplikáciu Threema museli vysvetľovať svoje správanie. Disciplinárnemu konaniu bude čeliť aj Jankovskej sestra, sudkyňa Andrea Haitová.
O pozastavenie výkonu funkcie sudcu požiadala aj Miriam Repáková, ktorá rozhodovala v kauze Technopol a pomohla Kočnerovým ľuďom. Jej rozhodovanie preveruje dokonca aj polícia.
David Lindtner sa po zverejnení komunikácie vzdal funkcie predsedu Okresného súdu Bratislava III a požiadal aj o prerušenie výkonu funkcie sudcu a zatiaľ dočasne prišiel o talár aj sudca Okresného súdu Bratislava I Vladimír Sklenka, ktorý si mal s Kočnerom vymeniť tisícky správ.
Kto zostaví vládu?
Počas sledovania jedného z najdôležitejších procesov a očisty súdnictva nás čaká ďalšia zásadná udalosť, na ktorú máme ako občania v tomto prípade priamy vplyv: voľby do Národnej rady. Tie sa uskutočnia 29. februára.
A otvárajú hneď niekoľko zásadných otázok. Podarí sa Smeru v súčasnej situácii vyhrať ďalšie voľby? Ak áno, zostaví opäť vládu alebo vytvorí nový kabinet opozícia? Dostanú sa do Národnej rady všetky strany opozície, ktoré by sa chceli spojiť vo vláde? Decembrové meranie agentúry Focus ukázalo, že na hranici zvoliteľnosti sa ocitli SaS aj KDH.
A pokiaľ sa im vládu podarí zostaviť, vydržia to spolu celé štyri roky?
Debata v Smere
Voľby môžu napokon dotlačiť k odchodu z pozície lídra Smeru aj jej súčasného predsedu Roberta Fica. Ten pod tlakom verejnosti a strany Most-Híd prepustil Petrovi Pellegrinimu najskôr stoličku predsedu vlády. Navonok nekonfliktný Pellegrini si okamžite získal sympatie verejnosti, čo Fica donútilo prenechať mu aj jednotku na kandidátke strany.
A do tretice mu po voľbách v možno bude musieť prenechať aj stoličku straníckeho lídra. Pokiaľ by totiž aktuálny premiér získal výrazne viac preferenčných hlasov ako jeho súčasný stranícky šéf Fico, diskusii o tom, kto by mal v takom prípade v strane držať opraty, sa v Smere nevyhnú.
Čo s obvinenými?
Vzhľadom na významnosť týchto udalostí by sme zoznam pokojne mohli ukončiť. No bol by to predčasný krok. V závere roka totiž polícia prišla s viacerými obvineniami. Najskôr upriamila pozornosť na youtuberov Martina Daňa a Rudolfa Vaského pre ich agresívne videá. Pre obavy z pokračovania v trestnej činnosti ich dokonca stíhajú väzobne.
Deň nato prišlo obvinenie Roberta Fica z podpory extrémizmu pre jeho vyjadrenia o konaní odsúdeného exposlanca extrémistickej ĽSNS Milana Mazureka.
O ďalších 24 hodín sme sa dozvedeli o obvinení exprezidenta a predsedu strany Za ľudí Andreja Kisku pre kauzu KTAG.
A napokon stihla polícia v decembri obviniť ešte aj bývalého generálneho prokurátora Dobroslava Trnku. Dôvodom je zatajovanie nahrávky Gorila.
Zásadný vývoj teda všetky tieto prípady budú mať v roku 2020. Špecifická je situácia najmä v prípade Kisku a Fica. Zmysel obvinení politikov totiž vzbudzuje rozpaky, čo sa ukázalo aj nedávno, keď NAKA obvinila kandidáta OĽaNO do Národnej rady Jaroslava Naďa.
Obvinenie malo byť natoľko vážne, že premiér Pellegrini zvolal časť bezpečnostnej rady štátu. Po pár dňoch obvinenie v tichosti stiahli. Aj preto sa nedalo vyhnúť otázke o účele obvinenia, ktorá sa rovnako ponúka aj v prípade Fico a Kisku. Pokiaľ teda obvinenia polícia nestiahne, obom to môže zasiahnuť do kampane, aktuality.sk
Pellegrini: Minulý rok bol dôležitý aj z pohľadu očisty politického a spoločenského života
Základnú ľudskú slušnosť, viac pokoja ako nenávisti a súdržnosť. Aj to si želá pre Slovensko do roku 2020 premiér Peter Pellegrini (Smer). Vo svojom novoročnom príhovore skonštatoval, že tieto hodnoty ako aj demokraciu a stabilitu treba udržiavať aj po blížiacich sa parlamentných voľbách. Zdôraznil potrebu zodpovednej zmeny a dlhodobej vízie aj v súvislosti s novými výzvami.
Minulý rok bol veľmi dôležitým aj z pohľadu očisty nášho politického a spoločenského života. Vo svojom prejave pri príležitosti vzniku SR to povedal predseda vlády Peter Pellegrini. Polícia i prokuratúra podľa premiéra svojou prácou ukazovali, že sa Slovensko postupne vysporadúva s ľuďmi, ktorí si mysleli, že kvôli svojmu postaveniu nemusia dodržiavať zákony.
„Uvedomujem si, že verejnosť bola znepokojená množstvom rôznych správ, ktoré médiá prinášali o podozreniach z fungovania justičného systému. Práve preto sme pristúpili k dôležitým krokom na jeho ozdravenie, aby sudcovia i prokurátori nielen konali nestranne a spravodlivo, ale tak aj neustále pôsobili smerom k ľuďom," povedal Pellegrini.
Premiér vo svojom prejave tiež povedal, že je rád, že Slovensko je naďalej bezpečnou krajinou a jednou z najrozvinutejších ekonomík sveta.
Podľa neho patrí Slovenská republika medzi 40 najšťastnejších krajín sveta, 21 najúspešnejších štátov z pohľadu sociálnej solidarity a je súčasťou zoskupenia 36 najvyspelejších ekonomík sveta pod značkou OECD. „Držíme si hodnoty, ktoré sú kľúčové pre naše členstvo v Európskej únii, Severoatlantickej aliancii, Schengenskom priestore i eurozóne,” doplnil predseda vlády.
Pellegriniho podľa vlastných slov teší aj to, že napriek mimoriadne turbulentným svetovým udalostiam bolo Slovensko po celý rok zodpovedným a spoľahlivým medzinárodným partnerom. Túto pevnú pozíciu podľa neho cítil na bilaterálnych stretnutiach s prezidentom USA Donaldom Trumpom, ruským prezidentom Vladimirom Putinom aj na prijatí u Svätého Otca.
Premiér tiež spomenul, že minulý rok si Slovenská republika pripomenula viacero významných míľnikov na ceste slovenského národa históriou. Osobitne sa pristavil pri Slovenskom národnom povstaní a vyjadril vďaku tým, ktorí „povedali jasné ‚nie' fašizmu a na obranu slobody sa bez váhania postavili so zbraňou v ruke". Pripomenul, že tento rok bude 75. výročie konca druhej svetovej vojny, ktorá toto peklo na zemi odštartovala.
Tiež to, že v tomto roku Slovensko čakajú parlamentné voľby. „Je to čas, kedy ešte viac ako obvykle prerážajú na povrch negatívne emócie. K volebnému zápasu patrí aj súperenie jednotlivých ideí a vízií. Urobme však všetko preto, aby aj po spočítaní hlasov mohlo Slovensko spieť k národnému zmiereniu a bolo naďalej slobodnou a demokratickou krajinou. Záujmy štátu musia stáť nad záujmami politických strán a jednotlivcov," povedal premiér, ktorý zaželal, aby si Slováci aj napriek vypätému predvolebnému času zachovali medzi sebou základnú ľudskú slušnosť, šírili viac pokoja ako nenávisti a udržali Slovensko demokratické a stabilné./agentury/
Trump posiela na Blízky východ 750 vojakov
Americká vláda na príkaz prezidenta Donalda Trumpa v reakcii na nedávne udalosti v Iraku premiestni do regiónu približne 750 príslušníkov jednotiek okamžitej reakcie z 82. výsadkovej divízie zo Severnej Karolíny. Ďalší vojaci sú pripravení vyraziť v najbližších dňoch, oznámil v utorok na Twitteri americký minister obrany Mark Esper.
Vyslanie vojakov označil Esper za „primerané a preventívne“ opatrenie v reakcii na zvýšenú úroveň hrozby voči personálu a objektom USA v Iraku. „Spojené štáty budú chrániť našich občanov a záujmy na celom svete,“ uviedol Esper.
Podľa amerických médií by mali byť vojaci spočiatku umiestnení v susednom Kuvajte. Len krátko pred Esperovým oznámením začala americká armáda s presunom asi 100 príslušníkov námornej pechoty z Kuvajtu do Bagdadu, kde majú chrániť veľvyslanectvo USA po tom, ako sa naň v utorok pokúsili zaútočiť stovky demonštrantov.
Trump v utorok obvinil z iniciovania útoku na ambasádu Irán, ktorému pohrozil, že bude niesť zodpovednosť obete útokov na akékoľvek americké objekty vo svete. „Irán ponesie plnú zodpovednosť za mŕtvych alebo škody spôsobené v ktoromkoľvek z našich zariadení. Zaplatí za to veľmi VEĽKÚ CENU! Toto nie je varovanie, toto je hrozba,“ napísal na Twitteri.
Demonštranti začali odchádzať
Stúpenci irackej polovojenskej organizácie al-Hašd aš-Šabí začali v stredu odchádzať z miesta protestov pred veľvyslanectvom Spojených štátov v Bagdade, kde došlo od utorka opakovane k násilnostiam. Stúpenci tvrdej línie však vyhlásili, že pred ambasádou zostanú, informovala agentúra AFP.
Organizácia al-Hašd aš-Šabí – vplyvná sieť početných milícií integrovaná do irackých štátnych bezpečnostných síl, známa aj ako Jednotky ľudovej mobilizácie (PMU) – predtým nariadila svojim podporovateľom, aby protest pred veľvyslanectvom USA ukončili.
„Odovzdali ste svoj odkaz,“ uvádzalo vyhlásenie al-Hašd aš-Šabí adresované davom ľudí, ktoré obklopovali veľvyslanectvo od utorka na protest proti americkým náletom na proiránsku frakciu z tejto organizácie, Brigády Hizballáhu, z uplynulého víkendu.
Vyhlásenie vyzýva stúpencov, aby sa zhromaždili na inom mieste, pred zabezpečenou Zelenou zónou, v ktorej sa veľvyslanectvo nachádza. Popredný veliteľ skupiny Brigády Hizballáhu, ktorá bola terčom náletov USA, však pre AFP povedal, že jej členovia „zostanú“ pred ambasádou.
Teherán si medzitým predvolal predstaviteľa švajčiarskeho veľvyslanectva, ktoré zastupuje záujmy Spojených štátov v Iráne, aby mu predložil sťažnosť na „vojnové štváčstvo“ USA v susednom Iraku, oznámilo iránske ministerstvo zahraničných vecí.
Ministerstvo podľa svojho vyhlásenia požiadalo švajčiarskeho chargé d'affaires, aby informoval Spojené štáty, že „Irak je nezávislou krajinou“.„Americká armáda zabila najmenej 25 mladých Iračanov a zranila nespočetných ďalších bez toho, aby predložila akékoľvek dôkazy o ich vine,“ uviedlo ministerstvo. „Je prirodzené, že obyvatelia Iraku reagujú na krajinu, ktorá okupuje ich krajinu a zabíja ich mladých ľudí.“
Protest bol reakciou na americké nálety na pozície Iránom podporovanej šiitskej militantnej skupiny Brigády Hizballáhu v Iraku a Sýrii, pri ktorých v nedeľu zahynulo 25 jej bojovníkov. Washington túto skupinu obviňuje z piatkového útoku na severoirackú základňu, pri ktorom prišiel o život jeden Američan. /agentury/
Novoročný príhovor šéfredaktora, Peter Bárdy: Rok nádeje aj obáv
Šťastný rok 2020, ale o šťastie sa musíme postarať sami.
Novoročné príhovory majú niesť v sebe nádej a pozitívnu víziu. Majú ľudí naštartovať k dosahovaniu cieľov. To je rokmi opakovaná tradícia. A potom je tu ešte novoročný príhovor, ktorý chce odkázať, aby sme nelietali v oblakoch očakávaní, že nás čaká šťastie a zdravie. Skôr sa o to pričiňme sami.
Začal sa rok, ktorý ukáže skutočnú tvár Slovenska. 29. februára vystúpime zo svojich facebookových bublín, aby sme namiesto statusov ukázali svoj skutočný občiansky postoj. Voľby ukážu, akými sme zodpovednými občanmi Slovenskej republiky.
Čiže, parafrázujúc preambulu Ústavy, či „v záujme trvalej mierovej spolupráce s ostatnými demokratickými štátmi, usilujúc sa o uplatňovanie demokratickej formy vlády, záruk slobodného života, rozvoja duchovnej kultúry a hospodárskej prosperity,...", potvrdíme, či pre nás hodnoty slobody a demokracie neskončili Novembrom 1989.
Áno, je zrejmé, že veľká časť z vás je sklamaná zo smerovania krajiny. To aj mnohí novinári z našej redakcie. Ale odovzdať vládu do rúk tých, ktorí vidia demokraciu a slobodu ako problém, to by bola kardinálna chyba. O naše šťastie, resp. pocit spokojnosti, o nádej, že to raz dokážeme dosiahnuť, sa musíme postarať sami. Je naivné čakať, že náš pocit šťastia naplnia politici. Podstatnejšie je, aby nás nerobili nešťastnými. Ale aj vtedy si treba uvedomiť, že nie sú bezchybní.
Čaká nás tiež začiatok hlavného pojednávania v prípade vraždy Jána a Martiny. Pri všetkej dôvere v senát, budeme dôsledne sledovať všetko, čo sa okolo tohto prípadu bude diať a sľubujeme, že takto budeme pristupovať aj k mnohým ďalším témam. Budeme tu pre vás.
V počte ľudí sme malá redakcia, ale sme odhodlaní tvrdo pracovať, aby sme kontrolovali politikov, pozerali na toxických biznismenov. Aby všetkým tým, ktorí si zvykli robiť si zálusk na peniaze daňových poplatníkov bolo jasné, že ich niekto kontroluje a že im to len tak neprejde. Lebo im to neprejde. Tak ako to neprešlo Kočnerovi, Bašternákovi... A ako to neprechádza tým, ktorí si dnes myslia, že sú nedotknuteľní.
K tomu budeme potrebovať zodpovednú políciu, prokuratúru a súdnictvo. A vás všetkých, lebo bez vás to nejde.
Vás všetkých čakajú tisícky výziev a problémov. Pri ich riešení oslovte ľudí, ktorí vám budú môcť pomôcť. Komunita je cesta, ako si pomáhať. Tak to robme, pomáhajme si. Uvidíte, že to funguje. Neobávajme sa poprosiť o pomoc a pomôžme tým, ktorí našu pomoc potrebujú. Aj to je cesta k šťastiu.
Prajme si šťastný rok 2020, ale nezabúdajme, že za všetko šťastie si môžeme my a že ak chceme veriť v šťastný rok 2020, tak nás čaká všetkých veľa práce, Peter Bárdy, aktuality.sk
Americký prezident Donald Trump v piatok telefonoval s irackým premiérom Ádilom Abdalom Mahdím po tom, čo dav protestujúcich zaútočil na komplex amerického veľvyslanectva v Bagdade. Informovala o tom agentúra DPA.
„Obaja lídri hovorili o otázkach regionálnej bezpečnosti a prezident Trump zdôraznil potrebu ochrany amerických občanov a objektov v Iraku,“ uvádza sa vo vyhlásení Bieleho domu.
"Prijali sme príslušné silové ochranné opatrenia, aby sme zaistili bezpečnosť amerických občanov… ako aj naše právo na sebaobranu. Posielame ďalšie sily na podporu nášho personálu na ambasáde (v Bagdade), uviedol na Twitteri plukovník Myles Caggins, hovorca americkej vojenskej operácie Inherent Resolve zameranej na boj proti tzv. Islamskému štátu v Iraku a Sýrii.
Demonštranti v utorok zaútočili na komplex amerického veľvyslanectva v Bagdade po tom, čo americké sily uskutočnili v nedeľu nálety na pozície šiitskej militantnej organizácie Brigády Hizballáhu. Túto skupinu Washington obviňuje z piatkového útoku na severoirackú základňu, pri ktorom prišiel o život jeden Američan./agentury/
Johnson sľubuje desaťročie prosperity
Za svoju hlavnú prioritu po vystúpení z EÚ označil zdravotníctvo.
Britský premiér Boris Johnson vo svojom novoročnom posolstve avizoval, že chce po sporoch okolo brexitu otvoriť novú kapitolu pre Spojené kráľovstvo. Krajina 31. januára vystúpi z Európskej únie a bude sa môcť „slobodne vydať vlastným kurzom“, citovala ho v stredu agentúra DPA.
„Keď sa lúčime s rokom 2019, rozlúčme sa aj s rozdelením, zlobou a neistotou, ktoré dominovali verejnému životu a tak dlho nás brzdili,“ vyhlásil Johnson. To podľa neho obnoví dôveru ľudí i podnikov a vyvolá príliv investícií.
Podľa televízie Sky News britský premiér v príhovore prisľúbil, že jeho vláda urobí z najbližšieho desaťročia „desaťročie prosperity a príležitosti“.
Za svoju hlavnú prioritu po vystúpení z EÚ označil zdravotníctvo, pričom sľubuje aj väčšie výdavky na školstvo či znižovanie daní. V roku 2020 sa jeho vláda zameria okrem toho na podporu vedcov, budovanie lepšej infraštruktúry, kontrolu imigrácie, zvýšenie bezpečnosti v uliciach, čistejšie životné prostredie a posilňovanie jednoty krajiny.
Znova tiež zdôraznil, že chce byť „premiérom pre všetkých“ vrátane tých, ktorí v nedávnych voľbách nehlasovali za jeho konzervatívcov alebo ktorí si želajú zotrvať v Európskej únii.
K brexitu malo podľa Johnsona dôjsť už skôr, no „stál nám v ceste parlament odhodlaný urobiť všetko možné, aby nám zabránil vystúpiť z EÚ“. V decembrových predčasných voľbách však jeho Konzervatívna strana získala väčšinu v parlamente, čo jej umožní schváliť potrebnú legislativu, aktuality.sk
Aerolinky Turkish Airlines sa dohodli s americkým výrobcom Boeing na kompenzácii za problémy s jeho strojmi 737 MAX. Oznámila to v utorok turecká letecká spoločnosť.
Výšku sumy neuviedla, ale turecký denník Hurriyet napísal, že od americkej firmy dostane 225 miliónov dolárov.
Podľa denníka turecká spoločnosť dostane 150 miliónov dolárov ako kompenzácia a 75 miliónov na pokrytie nákladov na náhradné diely a školenia. Turkish Airlines majú vo svojej letke 24 lietadiel 737 MAX a tento mesiac sa objavili správy, že sa Boeing chystajú ich škôd zažalovať.
Stroje 737 MAX nesmú od marca do vzduchu pre smrteľné nehody v Indonézii a Etiópii, pri ktorých zahynulo 346 ľudí. Podľa agentúry Reuters vyšli výrobcu náklady s tým spojené zatiaľ na viac ako deväť miliárd dolárov.
Boeing tento mesiac oznámil, že výrobu lietadiel 737 MAX, ktoré sú jeho najpredávanejším modelom, od januára pozastaví. Minulý týždeň skončil vo funkcii šéf firmy Dennis Muilenburg. /agentury/
Vojaci si pripomenuli výročie vzniku SR slávnostnými salvami
Minister obrany pri tejto príležitosti poďakoval vojakom a zamestnancom rezortu za prácu v uplynulom roku.
Výročie vzniku samostatnej Slovenskej republiky a tiež Ozbrojených síl SR si vojaci pripomenuli vypálením 20 slávnostných sálv z Tyršovho nábrežia v Bratislave. Minister obrany Peter Gajdoš (SNS) pri tejto príležitosti poďakoval vojakom a zamestnancom rezortu za prácu v uplynulom roku. Informovala o tom hovorkyňa ministerstva obrany Danka Capáková.
„Osobitne vojakom chcem zaželať, aby si u verejnosti udržali tak vysokú dôveryhodnosť, akú mali doteraz. Verím, že aj v roku 2020 si budú všetci občania istí, že ozbrojené sily sú tu pre nich,“ povedal Gajdoš.
Novoročné delostrelecké salvy zo šiestich 122 milimetrových húfnic HD - 30A vypálili profesionálni vojaci zo Samohybného delostreleckého oddielu z Michaloviec. Podľa slov hovorkyne sa na podujatí podieľalo viac ako 50 profesionálnych vojakov s 26 kusmi techniky, aktuality.sk
Okresný súd bude rozhodovať o podmienečnom prepustení vraha Molnára
Pokiaľ by súd Molnárovej žiadosti vyhovel, bol by prvým doživotne odsúdeným v novodobej histórii SR.
Ján Molnár, odsúdený v kauze vraždy Holanďanky Gabrielly Widdershovenovej-Groenovej na doživotný trest odňatia slobody, sa už po tretí raz po odpykaní 25-ročného trestu pokúsi dostať na slobodu.
Okresný súd v Trnave (OS) vytýčil termín verejného zasadnutia, na ktorom bude rozhodovať o žiadosti o podmienečné prepustenie Molnára na slobodu, na 9. januára. TASR o tom informovala hovorkyňa Krajského súdu v Trnave (KS) Jana Kondákorová.
„Žiadosť o podmienečné prepustenie z výkonu trestu odňatia slobody bola doručená na OS Trnava koncom októbra. Poslednú žiadosť o podmienečné prepustenie z výkonu trestu odňatia slobody OS Trnava zamietol v októbri 2017. Žiadosť doručenú OS Trnava v júni 2016 vzal odsúdený späť,“ objasnila hovorkyňa. V septembri 2018 OS Trnava zamietol žiadosť o prepustenie komplica Molnára - Ľubora Masára.
Pokiaľ by súd Molnárovej žiadosti vyhovel, bol by prvým doživotne odsúdeným v novodobej histórii SR, ktorý by sa po odpykaní 25 rokov trestu dostal na slobodu. Ku koncu decembra sa v slovenských väzniciach nachádzalo 57 väzňov odsúdených na doživotie.
Naposledy sa pokúšali dostať na slobodu Viliam Hauser a Róbert Matta - vrahovia šiestich Vietnamcov z roku 1994. Obaja najskôr požiadali OS Trnava o podmienečné prepustenie, no napokon v auguste 2019 vzali svoje žiadosti späť.
Amnestia od Václava Havla
Masár a Molnár boli po Nežnej revolúcii prví, ktorých odsúdili na doživotie za vraždu. Predtým, za bývalého režimu, boli súdení za rozličné trestné činy. Boli však prepustení na slobodu, keďže sa na nich vzťahovala amnestia vtedajšieho prezidenta Václava Havla.
Masár, pôvodom z Trnavy, spoločne s Molnárom v auguste 1990 v Rakúsku znásilnili a následne zaškrtili Holanďanku. Jej manžela zviazali, ťažko zranili a vyhodili z auta. Útok však prežil a neskôr na súde proti páchateľom svedčil. Oboch zločincov poslal do výkonu trestu odňatia slobody na doživotie Mestský súd v Bratislave. Telo Holanďanky sa našlo v značnom štádiu rozkladu približne po dvoch mesiacoch.
Doteraz v histórii SR neprepustili na slobodu ani jedného doživotne odsúdeného. V minulosti okrem vyššie spomínaných požiadal sériový vrah Ondrej Rigo či aktéri úteku z väzenia v Leopoldove, ktorí brutálne zavraždili piatich zamestnancov Zboru väzenskej a justičnej stráže (ZVJS) a ďalší. Súdy, ktoré rozhodovali o návrhu na podmienečné prepustenie, však ich žiadosti zamietli, alebo ich doživotne odsúdení na poslednú chvíľu vzali späť.
Na slobodu sa môže dostať aj Jozef Slovák, ktorý v rokoch 1990 a 1991 v ČR a v SR zavraždil štyri mladé ženy. Za trestný čin svojej prvej vraždy už bol v roku 1982 odsúdený na 15 rokov, v roku 1990 ho však podmienečne prepustili. V roku 2022 uplynie lehota na podmienečné prepustenie jednému odsúdenému a v roku 2023 uplynie ďalším trom odsúdeným. Medzi nimi by mal byť na doživotný trest právoplatne odsúdený banskobystrický bos Mikuláš Černák, aktuality.sk
Sexuológ Radim Uzel: Sex je dar pre toho druhého, spermia je odpadový produkt
TREBA SA ZLADIŤ: Každý sme do vienka získali inú úroveň sexuálnej vzrušivosti.
O sexe vie všetko! Nielen z vlastnej skúsenosti, ale o svoje životné poznatky sa s ním podelili už tisícky žien a mužov. Český sexuológ Radim Uzel je nielen naslovovzatý odborník, ale aj skvelý rečník. Jeho najnovšie prednáškové turné má názov Ekonómia sexu.
„Manželský zväzok je predovšetkým ekonomická záležitosť. Láska sa už berie akosi automaticky - buď príde, alebo nepríde, ale tá ekonómia musí fungovať vždy!“ vraví Uzel. Čo nám prezradil v rozhovore?
Sexuológ Radim Uzel (79)
PÁN SEXUOLÓG: Radim Uzel vie zábavne rozprávať aj o takej vážnej téme, ako je pohlavný život.
:Ste gynekológom, pôrodníkom, sexuológom. Radíte nešťastným párom, ako si vylepšiť sexuálny život. Dokáže vás za tých 55 rokov praxe ešte niečo prekvapiť?
Nechcem, aby to vyzeralo, že sa veľmi chválim a že som to, čomu sa u nás v Česku hovorí „samožer“. Ale mňa už neprekvapí vôbec nič. Mojím obľúbeným mottom je, že nič ľudské mi nie je cudzie... Okrem toho, že na svojich prednáškach zo seba robím ľudového rozprávača a príležitostného estrádneho umelca, pôsobím aj ako súdny znalec v odbore lekárskej sexuológie, gynekológie a pôrodníctva. V rámci tejto práce mám plný stôl „prúserov“, takže skutočne som zvyknutý na všetko.
Príroda bola nespravodlivá a nadelila mužom a ženám odlišnú úroveň sexuálneho libida. Vaša obľúbená citovaná veta znie, že kým žena môže vždy, muž len sporadicky. Ako najčastejšie riešite tento problém vo svojej ordinácii?
Libido sa jednak mení v priebehu života a na druhej strane každý človek nadobudol do kolísky inú úroveň sexuálnej vzrušivosti. Takže budete celoživotne buď sexuálne frigidní alebo nesmierne vášniví. Zvyknú sa používať prívlastky ako nymfománia alebo satyriáza, čo nie je žiadna choroba, len vyššia sexuálna angažovanosť a vyšší stupeň libida. Je veľmi dobré, keď sa nájdu dvaja ľudia, ktorí sú v tomto na rovnakej vlnovej dĺžke. Ale nedeje sa to vždy. A tento večný problém sa ťahá celým mojím poradenstvom. Jeden vždy chce a druhý nie.
Čo v tomto prípade svojim pacientom odporúčate?
Vychádzam zo slávnych zásad svojho priateľa, učiteľa a guru nášho odboru pána doktora Miroslava Plzáka. Vždy mi radil - uč ľudí to, čomu sa hovorí sex agreement (sexuálna dohoda, red. poz.). Čiže jeden pridá, druhý uberie. V poradenstve však vieme, že jednoduchšie sa uberá, ako pridáva, to je logické, ale vždy sa tí dvaja musia zhodnúť. Nedávno sa ma jedna žena pýtala, čo má robiť, keď jej manžel chce mať pohlavný styk každý deň a ona len raz za mesiac?
Treba si vziať ceruzku a papier, spočítať priemer a vychádza to na dvakrát týždenne. Niekto jednoducho musí pridať a urobiť tomu druhému radosť. V takomto prípade odporúčam pravidelný sexuálny rozvrh – streda, sobota. S pribúdajúcimi rokmi sa osvedčila streda. Keď sa vek ešte viac nachýli, každá druhá streda a nakoniec trebárs Popolcová streda. (Smiech)
Dokáže fungovať a akú životnosť má vzťah alfa samice a menej náruživého partnera?
Človek si dokáže svoju sexuálnu aktivitu regulovať a veľakrát aj odoprieť, eventuálne zvoliť náhradný program v podobe onanie alebo použití erotickej sanitárnej pomôcky. A to i pri úplnej absencii druhého partnera. Keď robievam semináre a besedy v domovoch dôchodcov, je to tam hotový babinec. V Českej republike totiž na jedného vdovca pripadá sedem vdov. V takom pomere je jasné, že to tí dedkovia nestíhajú, preto tamojším dôchodkyniam odporúčam vibrátor. Často si však babky sťažujú, že hoci vibrátor nahradí muža, trávnik v záhrade im nepokosí. (Smiech)
Aký majú sexuálny život Česi a Slováci? Poznačil nás spoločný život? Čo nás spája a čo rozdeľuje?
Mám o tom k dispozícii niekoľko serióznych výskumov, ale musím povedať, že tých spoločných 70 rokov vyrylo hlbokú brázdu v našom živote v tom smere, že sme úplne rovnakí. Špecifikom týchto výskumov však je, že ľudia zvyknú dosť kecať. A všetky štatistiky vychádzajú predovšetkým zo subjektívnych výpovedí.
Každý človek sa v dotazníkoch snaží byť takým, akým by chcel byť, než akým v skutočnosti je. A to sa týka frekvencie pohlavných stykov, počtu orgazmov i sexuálnych partnerov. Prečo si myslíte, že ženy na Slovensku, ale aj v Česku majú omnoho menej sexuálnych partnerov než muži? Pochopiteľne preto, že kým ženy si uberajú, muži si tie čísla pridávajú!
Žena túži predovšetkým po tom, aby bol muž zdravý a aby mal to, čomu sa hovorí, prístup k zdrojom. V dávnoveku to bolo napríklad najlepšie sústo z mamuta, ktoré chlap pritiahol do jaskyne. V súčasnosti sa tomu hovorí bankové konto a od toho sa odvíja aj sex. Jeden americký výskum dokonca hovorí, že kvalita orgazmu ženy je priamoúmerná výške čistého mesačného príjmu partnera.
Niektoré ženy potom volia takzvanú zmiešanú reprodukčnú stratégiu. To znamená, že ak v jednom mužovi nenájdu toho zdravého aj bohatého chlapa, tak si to rozdelia. Veľmi často si za manžela vezmú toho bohatého a dieťa splodia s tým zdravým. To sú prípady manželiek milionárov a bankárov, ktoré otehotnejú s bodyguardom alebo s golfovým trénerom.
Takých prípadov je viac, ako by ste si mysleli. Odborne sa tomu hovorí zmiešaná reprodukčná stratégia.
A čo očakávajú muži od žien?
Muži túžia po čo najväčšom rozšírení ich genetického materiálu. To znamená zanechať svoje semeno na čo najväčšom počte miest. Žena viac ako 12 až 13 detí v živote neporodí, zatiaľ čo muž môže mať aj tisíc potomkov, ale na to potrebuje viac žien. Z toho sa odvíja pomerne vyššia tendencia mužov k nevere a promiskuite ako u žien.
Žena musí starostlivo zvážiť, koho pripustí k reprodukcii, jej vajíčko je vzácne. Kým žena vyprodukuje za svoj život okolo 200 vajíčok, muž pri každej ejakulácii desiatky miliónov spermií. A to je neporovnateľné. Zatiaľ čo ženské vajíčko je vzácny biologický materiál, spermia je odpadový produkt. Vo viacerých spoločnostiach sveta existuje mnohoženstvo, ale mnohomužstvo nenájdete nikde. V tomto rovnosť nikdy nebude.
V súčasnosti si ľudia zakladajú rodiny oveľa neskôr ako generácie ich rodičov za socializmu. Ak bol vtedy tridsiatnik slobodný, pozerali sa na neho cez prsty. Dnes si mnohí tridsiatnici povedia, že majú čas a načo si hľadať vzťah, keď im vystačí porno. Nie je to choré?
Dnes mládež dospieva pomerne skôr, ale začiatok ich pohlavného života je stále rovnaký ako u generácií pred nimi. Mnohí ľudia tvrdia, že mládež dnes začína pohlavne žiť skôr, no nie je to pravda. Začiatok pohlavného života je u nás už po dve generácie stále rovnaký, čiže medzi 16. a 17. rokom. Zato rodičovstvo sa posunulo najmenej o štyri až päť rokov. Tu sa otvárajú pomyselné nožničky, kedy je potrebný sexuálny styk bez toho, aby prišlo k otehotneniu.
Mnohí rodičia sa často pred svojimi deťmi hanbia a téma sex je doma tabu. Kedy a ako je vhodné začať sa s deťmi prvýkrát rozprávať o sexe? A nie je to dnes už vlastne aj zbytočné?
Sexuálna výchova predškolského veku by mala deti ochrániť pred sexuálnym zneužívaním. Mala by deťom vysvetliť, že chlapci to majú trochu iné ako dievčatá a ako to vyzerá. Už v materskej škôlke si deti prezerajú prirodzenia. Nie je to hra na doktora, je to detská zvedavosť. Situácia sa však mení, najmä pri používaní internetu. To za našej mladosti nebolo.
Dnes mladí ľudia väčšinu svojich sexuálnych skúseností získavajú práve na internete. Hoci prináša obrovské množstvo informácií, v rovnakom pomere tam však nájdeme aj dezinformácie. Práve sexuálna výchova v škole s koordináciou s rodičmi by mali deti a mládež správne usmerniť a pravdivo im vysvetliť základné princípy reprodukčnej medicíny úmerne ich veku. Rodinná a školská sexuálna výchova by mali byť vo vzájomnom súlade a nejsť proti sebe.
Ako ste základy sexuálnej výchovy vysvetlili vlastnej dcére kedysi vy?
Moja dcéra dopadla najhoršie. Trochu som to podcenil. Jednak človek máva voči vlastným deťom trochu ostych, lebo na túto tému sa mi oveľa lepšie hovorí s cudzími ľuďmi ako s vlastnou rodinou. A tak sa dcéra všetko o základoch reprodukčnej medicíny, súlože, oplodnení a o pôrode dozvedela od svojej spolužiačky, Rómky Vandriakovej v šiestej triede.
Jedného dňa pribehla domov, oči mala vyvalené ako hojdací kôň a pýtala sa ma, či to je pravda. Áno, Vandriaková mala v tomto prípade pravdu. Disponovala skúsenosťou z domova. Bola svedkom toho, ako rodičia súložia, ako maminka rodila a všetko deťom v škole povedala. Vandriakovej sexuálna výchova bola teda oveľa kvalitnejšia ako tá moja!
Ako majú rodičia zareagovať, keď pristihnú svoje dieťa predškolského veku onanovať?
Onania detí predškolského veku bola kedysi čosi neslýchané. V súčasnosti hovoríme, že je to úplne normálne, len dieťa by malo byť poučené, že je to individuálna súkromná záležitosť a nerobí sa na verejnosti. Čiže dieťaťu treba povedať: nie tu a teraz, bež do izbičky a s prirodzením sa môžeš pohrať až večer pod perinou. Aspoň dá rodičom pokoj, aby mohli súložiť. (Smiech). Najhoršie, čo môže rodič urobiť, je, ak dieťa počas onanovania zahriakne a udrie po ruke.
Na záver, aký je váš recept na harmonický partnerský a sexuálny život?
Snažte sa robiť radosť najmä tomu druhému. Potlačte v sebe vlastné sebectvo. Pohlavný styk, erotika a intímne súžitie by malo byť skôr darom pre partnera alebo partnerku a ja sa na tom len tak zveziem. Pekne sa to povie, ťažšie urobí, ale inak to nejde. To je jediná rada pre všetky vekové skupiny. Snažte sa vychádzať z pocitov a potrieb toho druhého.
Kto je Radim Uzel (79)
PLODNÝ AUTOR: Uzlove knihy sú v našich končinách bestsellermi.
Narodil sa v roku 1940 v Ostrave. Radim Uzel je známy český gynekológ, pôrodník, sexuológ, a zároveň aj súdny znalec v spomenutých odboroch. Za 55 rokov praxe odrodil tisíce detí a ako popularizátor sexuológie je autorom 20 odborných publikácií. Má jednu dcéru, dvoch vnukov a so svojou manželkou Helenou žije v pražských Černošiciach, aktuality.sk

References: súd 
 súd 
 súd 
 súd 
 súd 
 súd 
 súd 
 súd